Palkansaajakeskusjärjestö SAK nostaa johtoryhmänsä jäsenten palkkoja kymmenellä prosentilla, kertoo Iltalehti.

Kyse on noin 700 euron palkankorotuksista. Sen saavat kuukausipalkkaansa Matti Huutola, Eija Hietanen, Matti Tukiainen sekä Saana Siekkinen.

SAK:n puheenjohtaja Lauri Lyly (sd.) perustelee korotuksia Iltalehdelle työnkuvien muutoksella, jossa henkilöille tulee uusia linjoja johdettavaksi ja uusia vastuualueita.

– Johtoryhmän osalta voi todeta, että ainakaan kymmeneen vuoteen ei ole tehty erillisiä palkankorotuksia, aika harvinaista herkkua tässä mielessä, hän sanoo. Lyly kertoo toivoneensa, ettei hänen palkkaansa nosteta.

SAK on puolustanut palkansaajien ”äärimaltillisia” palkankorotuksia ja muun muassa Huutola ja Tukiainen arvostelleet yritysjohtajien palkkoja ja bonuksia.

Lehden tietojen mukaan palkankorotuksista käytiin SAK:n hallituksessa pitkä keskustelu, ja niitä vastusti SAK:n 20-jäsenisessä hallituksessa ainakin kaksi ay-johtajaa.

Vastustajat eivät nielleet selitystä johtajien vastuun määrän kasvamisesta. Niin ikään korotusten katsottiin istuvan huonosti palkkamalttiajatteluun, jolla SAK on perustellut palkansaajien ostovoimaa heikentäviä palkkaratkaisuja.